
A szubjektív vállfájdalom és az objektív vállízületi eltérések közötti összefüggések vizsgálata gyógytornász szemmel

Kulcsszavak: vállfájdalom, ultrahang, funkcióvesztés
Bevezetés: A vállfájdalom leggyakoribb oka a rotátorköpeny érintettsége, azonban kevés információval rendelkezünk az acromioclavicularis ízület és a musculus biceps brachii szerepéről. Kutatásunkban ezeket a problémákat és a köztük lévő összefüggéseket elemeztük.
Anyagok és módszerek: Kutatásunkban 60 főt vizsgáltunk. Ennek részét képezte kérdőíves-, fizikális-, valamint muszkuloszkeletális ultrahang vizsgálat (etikai engedély: BMEÜ/304-1/2022/EKU.) A kérdőívben többek között rákérdeztünk a domináns kézre, antropometriai adatokra és a munkakörülményekre. Fizikális vizsgálat során a nyaki- és vállövi régiót is felmértük. Ultrahanggal a supraspinatus és a biceps brachii izom hosszú fejét, valamint az acromioclavicularis ízületet vizsgáltuk. A résztvevőket a vállfájdalom jelenléte alapján két csoportba soroltuk: tünetesek és tünetmentesek csoportjába.
Eredmények: A tünetes csoport 48%-a naponta végez fejfeletti karmozgásokat, 41%-uk érez ropogást vállízületi flexió és 40%-a abdukció közben. A tünetmentes csoportban ez az arány: 33%, 4,1% és 12,5%. A supraspinatus teszt 31%-ban pozitív a tünetes- és 2%-ban a tünetmentes csoportban. A felső trapéz fájdalma mindkét csoportban jellemző volt, a tünetesek 73%-ában, a tünetmentesek 56%-ában. Megállapítható, hogy minden vizsgálatban a tünetmentes csoport rendelkezett jobb funkciókkal. A fizikális vizsgálat során kapott eredmények összehangban vannak a képalkotón látott eltérésekkel, de nem minden esetben magyarázzák azt.
Megbeszélés: A vizsgálat során feltárt belső anatómiai eltérések nem minden esetben okozták a mindennapi mozgáshoz szükséges funkciók kiesését. Ebből következtethetünk arra, hogy nem az anatómiai eltérések határozzák meg az életminőséget vállfájdalom esetén. Mindez fontos lehet a gyógytornászok számára, hogy súlyozni tudják a képalkotón látott és a fizikális vizsgálat során tapasztalt eltéréseket, valamint a páciens által elmondott szubjektív panaszokat és azokat kellő hangsúllyal vegyék figyelembe a rehabilitáció során.



